钦定古今图书集成/明伦汇编/官常典/第790卷 > 孙路
## 钦定古今图书集成/明伦汇编/官常典/第790卷 > 孙路

按《宋史》本传：“路字正甫，开封人，进士及第。元丰中，为
司农丞。邓润甫荐为御史，召对，其言不合新政。神宗
语辅臣，以为不可用，下迁主簿。路鞅鞅不释，求通判
河州，徙兰州。夏人入寇，论捍御功，进五阶，除陕西转
运判官。元祐初，为吏部、礼部员外郎，侍讲徐王府。司
马光将弃河、湟，邢恕谓光曰：‘此非细事，当访之边人’。
孙路在彼四年，其行止足信可问也。”光亟召问，路挟
《舆地图》示光曰：“自通远至熙州，才通一径，熙之北已
接夏境，今自北关辟土百八十里，濒大河，城兰州，然
后可以捍蔽。若捐以予敌，一道危矣。”光幡然曰：“赖以
访君，不然几误国事。”议遂止。迁右司郎中，以直龙图
阁知庆州。章惇柄国，复议取弃地，时诸道相视未进，
路声言修旧垒，载器甲楼卤，顿大顺城下，夜半趍安
疆，迟明据之，六日而城完。加宝文阁待制，遂筑兴平、
横山。进龙图阁直学士，徙知熙州。泾源城西安，诏出
师牵制其势。路即将众临会州，遂建取青唐之策。大
将王愍、王赡𢭏邈州，赡先至，下之。愍与争功，路右愍，
颛属以兵，赡有请，辄弗应。赡诉诸朝，召拜路兵部尚
书，以龙图阁学士知成都。未行，坐他事削职，知兴国
军。徽宗立，历太原、河南、永兴军、河中府，卒。